**Moses Lake** on kaupunki Grantin piirikunnassa Washingtonin osavaltiossa Yhdysvaltain luoteisosassa.

Maantiede ja ilmasto
--------------------

Moses Lake ilmasta
Moses Lake sijaitsee ylänkömaalla Washingtonin keskiosassa noin 240 kilometriä Seattlesta itäkaakkoon. Etäisyys itäisen Washingtonin keskukseen Spokaneen on noin 150 kilometriä.

Moses Lake on piirikuntansa suurin kaupunki ja osa harvaanasuttua Moses Lake–Othellon tilastoaluetta.

Moses Lakessa vallitsee keskileveysasteiden kuiva aroilmasto. Vuoden keskilämpötila on 10,3 °C ja sademäärä 231 millimetriä.

Historia
--------

Moses Lake on saanut nimensä alkuperäiskansan heimopäälliköltä Mosesilta (n. 1829–1899). Alueella eli intiaaniheimoja satoja vuosia ennen eurooppalaisten siirtolaisten tuloa. Siirtolaiset perustivat hedelmätarhoja, jotka korvattiin vihannesviljelmillä 1930-luvun laman aikaan. Kiistat vesistöjen käyttöoikeuksista hidastivat Moses Laken kehitystä ja suuri lama pysäytti sen tyystin. Erään maahuutokaupan yhteydessä todettiin: "You may buy the land, but you cannot buy the water – we own it" (Maa-alueet voitte ostaa, mutta ette vesivaroja – me omistamme ne). Kaupunki oli saanut nimekseen Neppel vuonna 1891, nimeksi vaihdettiin Moses Lake vuonna 1938. Asukasluku oli tuolloin noin 300.

Kärvistelevän kaupungin kehitykseen haluttiin vauhtia, joten paikalliset liikemiehet alkoivat kehittää alueen liikenneyhteyksiä. Rakennettiin valtatie 10, eli Sunset Highway. Vesivaroja alettiin hyödyntää Moses Laken kehittämiseen ja vaurastumiseen, ja kaupungista kehkeytyi osavaltionsa nopeimmin kehittyvä alue. Moses Lake Army Air Basen perustaminen (joka sittemmin sai nimen Larson Air Force Base), turismi ja runsaat vesivarat tekivät Moses Lakesta paikalliskeskuksen, joka kasvoi monikymmenkertaiseksi 1960-luvulle tultaessa. Uusi kasvupyrähdys runsaasta kymmenestä tuhannesta asukkaasta yli 20 000:een koettiin 2000-luvulla.

Talous ja liikenne
------------------

Moses Laken elinkeinoelämä on muuttunut maatalouspainotteisesta valmistavaan teollisuuteen. Kaupungissa on muun muassa Boeingin ja Dellin laitoksia. Moses Lake sijaitsee Interstate 90- ja State Route 17 -valtaväylien risteyksessä. Lähes 4 900 kilometriä pitkä Interstate 90 kulkee mantereen halki Tyynenmeren rannalta Seattlesta Atlantin rannalle Bostoniin.

Lähteet
-------

1. ↑  QuickFacts : Moses Lake city, Washington *Census.gov*. Viitattu 7.2.2020. (englanniksi)
2. ↑  Distance from Moses Lake, WA to\_ *Distance-cities.com*. Viitattu 7.2.2020. (englanniksi)
3. ↑  Climate Moses Lake - Washington *Usclimatedata.com*. Viitattu 7.2.2020. (englanniksi)
4. 1 2  History of Moses Lake *Cityofml.com*. Viitattu 7.2.2020. (englanniksi)

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Moses Lake, Washington 

CommonsCommons
Wikimedia Commonsissa on kuvia tai muita tiedostoja aiheesta **Moses Lake**.

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Israel
* Yhdysvallat

 |
|  |
| Maantieteelliset | 
* MusicBrainz area

 |

 |